नियमों के अनुसार बनाओ मेगा हाइवे, अन्यथा होगा जन आंदोलन
हिंडौन सिटी. निर्माणाधीनमेगा हाइवे में अनियमितताओं के विरोध में नगर परिषद के सभापति अरविंद जैन को ज्ञापन देते विभिन्न संगठनों से जुड़े पदाधिकारी एवं पार्षद।
कार्यालय संवाददाता| हिंडौन सिटी
मथुरासे सवाईमाधोपुर के भाड़ौती तक 340 करोड़ की लागत से बनाए जा रहे मेगा हाइवे निर्माण में उपखंड मुख्यालय पर नियमों का उल्लंघन हो रहा है। 20 मीटर के स्थान पर 5 मीटर चौड़ाई में ही सड़क बनाई जा रही है। आरएसआरडीसी की ओर से नियमों के विपरीत हो रहे इस निर्माण के विरोध में सोमवार को शहर के विभिन्न संगठनों के पदाधिकारी और जनप्रतिनिधि एकजुट हुए और नगर परिषद में सभापति अरविंद जैन को ज्ञापन देकर आरएसआरडीसी के अधिकारियों को चेतावनी दी कि नियमों के अनुसार मेगा हाइवे का निर्माण नहीं हुआ तो जन आंदोलन किया जाएगा।
हिंडौन विकास परिषद के पदाधिकारियों के साथ शहर के कई पार्षद सोमवार को नगर परिषद में एकत्र हुए और सभापति अरविंद जैन को ज्ञापन देकर आरएसआरडीसी के अधिकारियों काे चेतावनी दी गई कि मेगा स्टेट हाइवे के नियमों के अनुसार हिंडौन में सड़क निर्माण नहीं किया गया तो जन आंदोलन किया जाएगा। नगर परिषद के उपसभापति नफीस अहमद,हिंडौन विकास परिषद के डॉ.सुरेश गर्ग एवं चन्द्र केतु बेनीवाल ने बताया कि मेगा हाइवे नियमों के अनुसार 20 मीटर चौड़ाई में सड़क का निर्माण किया जाना चाहिए। जिसमें ढाई-ढाई मीटर की दोनों ओर पटरी और एक मीटर का सड़क के मध्य डिवाईडर होना आवश्यक है, लेकिन उपखंड मुख्यालय पर नियमों की पालना नहीं की जा रही है। कई स्थानों पर तो मात्र 5 मीटर चौड़ाई में ही सड़क निर्माण कराया जा रहा है और पटरी डिवाइडर नहीं बनाए जा रहे हैं। पार्षद गोपेंद्र पावटा, लेखेन्द्र चौधरी, राजू मदान, बलवंत बेनीवाल, अमर सिंह जाटव,प्रकाशचंद एवं एडवोकेट शांतिलाल करसोलिया आदि का कहना रहा कि कई स्थानों पर सड़क की खुदाई कर मेगा हाइवे का निर्माण नहीं किया जा रहा है। इससे शहर में बारिश के दिनों में जलभराव की समस्या पैदा होगी। मेगा हाइवे का निर्माण जी शिड्यूल के अनुरूप गुणवत्तापूर्ण होना चाहिए तथा निर्माणाधीन स्थानों पर राहगीरों की सुरक्षा के लिए बेरिकेड्स लगाने चाहिए। यही नहीं मेगा हाइवे की संपर्क सड़कों गलियों को भी सुगम बनाने हेतु रैंप निर्माण करना चाहिए,लेकिन आरएसआरडीसी के अधिकारी नियमों की पालना नहीं कर अनियमितता कर रहे हैं। हिंडौन विकास परिषद से जुडे जयकुमार जैन,हरिप्रसाद खेडला,महेश जिंदल,टीकाराम राजौरा,अनिल कुमार आदि का कहना रहा कि आबादी क्षेत्र में 100 फुट की सड़क सीमा है। ऐसे में आरएसआरडीसी को 100 फुट में ही सड़क का निर्माण करना चाहिए। इन सभी ने नगर परिषद के सभापति अरविंद जैन को ज्ञापन देकर जनहित में सहयोग मांगा और आरएसआरडीसी के अधिकारियों को जन आंदोलन की चेतावनी दी।
आजकलेक्टर से मिलेगा 30 सदस्यीय प्रतिनिधिमंडल
विभिन्नसंगठनों और पार्षदों की ओर से ज्ञापन मिलने के बाद नगर परिषद के सभापति अरविंद जैन ने कलेक्टर मनोज कुमार शर्मा से दूरभाष पर बातचीत की और जनभावनाओं से अवगत कराया। मंगलवार को सुबह 11:30 बजे 30 सदस्यीय एक प्रतिनिधिमंडल करौली पहुंचकर कलेक्टर से मिलेगा और नियम विरूद्ध हो रहे मेगा हाइवे निर्माण से अवगत कराते हुए नियमों के अनुसार निर्माण कराए जाने की पुरजोर ढंग से मांग करेगा। सभापति अरविंद जैन ने भी विभिन्न संगठनों और पार्षदों को विश्वास दिलाया कि वे शहर के साथ किसी भी प्रकार कुठाराघात नहीं होने देंगे और जनभावनाओं के अनुसार ही निर्माण के लिए आरएसआरडीसी को बाध्य करेंगे। सभापति जैन ने आरएसआरडीसी के परियोजना निदेशक ललित शर्मा से भी बातचीत की। जिन्होंने बुधवार को नगर परिषद पहुंच बातचीत करने का आश्वासन दिया है।
hin_Deva hin_Deva npi_Deva hin_Deva hin_Deva hin_Deva hin_Deva